Na temelju članka 125. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10-ispr., 90/11., 16/12., 86/12., 94/13., 136/14.-RUSRH, 152/14., 7/17., 68/18. i 98/19.) i članka 44. Statuta Srednje škole Tina Ujevića, Školski odbor na svojoj 12. sjednici održanoj dana 3. lipnja 2020., donosi:

**PROCEDURU PROVJERE VJERODOSTOJNOSTI**

**SVJEDODŽBE I DIPLOME**

**I.**

Prije sklapanja ugovora o radu ravnatelj/ica Školske ustanove provjerit će kod nadležne školske ustanove ili visokog učilišta vjerodostojnost svjedodžbe i diplome na temelju koje se sklapa ugovor o radu.

Ako je zbog žurnosti potrebe obavljanja poslova ugovor o radu sklopljen prije provjere javne isprave na temelju koje se sklapa ugovor o radu ravnatelj/ica Školske ustanove pokrenut će postupak provjere diplome ili svjedodžbe najkasnije u roku od 15 dana od dana sklapanja ugovora o radu.

**II.**

Za zaposlenika*/*cu koji ima zasnovan radni odnos u dvije ili više školskih ustanova provjeru vjerodostojnosti svjedodžbe ili diplome na temelju koje je zasnovan radni odnos pokrenut će školska ustanova u kojoj djelatnik ostvaruje veći broj sati koji proizlaze iz ukupnog tjednog zaduženja.

**III.**

Provjera vjerodostojnosti diplome, svjedodžbe odnosno druge javne isprave stečene u inozemstvu obavlja se putem Ministarstva vanjskih poslova.

**IV.**

Ako Školskoj ustanovibude dostavljen dopis odnosno obavijest nadležne školske ustanove odnosno visokog učilišta o nevjerodostojnoj odnosno krivotvorenoj svjedodžbi odnosno diplomi za osobu koja se zapošljava odnosno zaposlenika*/*cu Školske ustanove, ravnatelj*/*ica će bez odlaganja, a najkasnije u roku od pet dana napraviti prijavu Državnom odvjetništvu i izvijestiti Ministarstvo znanosti i obrazovanja, jer sukladno članku 278. Kaznenog zakona (Narodne novine 125/11.,144/12.,56/15.,101/17.,118/18. i 126/19.) krivotvorenje isprava je kazneno djelo.

**V.**

Ako je Školskoj ustanovi dostavljen dopis odnosno obavijest školske ustanove odnosno visokog učilišta, o nevjerodostojnoj odnosno krivotvorenoj svjedodžbi, odnosno diplomi za zaposlenika/cu Školske ustanove, ravnatelj/ica Školske ustanove će sukladno članku 116. Zakona o radu (Narodne novine broj 93/14,127/17 i 98/19.), izvanredno će otkazati ugovor o radu zaposleniku/ ci u roku od 15 dana od dana saznanja za nevjerodostojnu odnosno krivotvorenu svjedodžbu odnosno diplomu na temelju koje je sklopljen ugovor o radu, jer uz uvažavanje svih okolnosti i interesa obiju ugovornih stranaka, nastavak radnog odnosa nije moguć. Školska ustanova ima pravo od stranke koja je kriva za otkaz tražiti naknadu štete zbog neizvršenja ugovorom o radu preuzetih obveza.

**VI.**

Iznimno od točke IV. u slučaju proteka roka od 15 dana od dana saznanja za nevjerodostojnu odnosno krivotvorenu svjedodžbu, odnosno diplomu zaposlenika/ce Školske ustanove ili drugog opravdanog razloga, ravnatelj/ica Školske ustanove zaposleniku/ci redovito će otkazati ugovor o radu zbog skrivljenog ponašanja.

**VII.**

Ova Procedura stupa na snagu danom donošenja i biti će objavljena na oglasnoj ploči Škole istog dana.

KLASA: 602-03/20-08/01

URBROJ: 2176-58-20-17

Kutina, 3. lipnja 2020.

Predsjednica školskog odbora:

\_\_\_\_\_\_\_

Iva Leško Turkalj, prof.